A Magyar Servas Egyesület alapszabálya

I. Általános rendelkezések

1. Az egyesület neve:	Magyar Servas Egyesület
    angolul:		Servas Hungary
    rövidítve:		SERVAS

2. Az egyesület székhelye:  1161 Budapest, Thököly u. 44/b.

3. A Magyar Servas Egyesület (a továbbiakban Egyesület) jogi személy.

4. Az Egyesület non-profit szervezet, tagja a Nemzetközi Servasnak (Servas International), amely a vendégfogadók és az utazók nemzetközi együttműködési rendszerét fogja össze. Ennek célja segíteni a népek közötti békét, a jóakarat és megértés kialakítását azáltal, hogy gondoskodik a személyes kapcsolatok lehetőségéről a különböző kulturájú, hátterű, nemzetiségű emberek között.

5. Az Egyesület célja megegyezik a Nemzetközi Servas céljával. 

6. Az Egyesület tevékenysége:
Az Egyesület céljainak elérése érdekében a magyar Servas tagok és más országok Servas tagjai között a nemzetközi szabályoknak megfelelően elősegíti a kapcsolatok létrejöttét. Lehetővé teszi, hogy a tagok más országok lakóinak mindennapi életében rövid időre részt vegyenek. Az Egyesület megszervezi a magyar tagok közötti tapasztalatcserét, tájékoztatja a tagokat a hazai és nemzetközi Servas életről. 

7. Az Egyesület minden más társadalmi, politikai és gazdasági szervezettől, állami és önkormányzati szervtől független, önálló szervezettel rendelkezik és önálló tevékenységet folytat. Pártok számára nem nyújt támogatást, közvetlen politikai tevékenységet nem folytat, nem állít és nem támogat országgyűlési és önkormányzati képviselőjelöltet. 

II. Az Egyesület tagjai

1. Az Egyesület nyilvántartott tagsággal rendelkezik. 

2. Az Egyesület tagsága alapító tagokból és az Egyesület megalakulását követő időszakban felvett tagokból áll. 

3. Az Egyesület tagja az lehet:
a) aki az Egyesület célját elfogadja,
b) aki az Egyesület alapszabályát ismeri,
c) aki egy idegen nyelven kommunikációs szinten beszél,
d) aki alkalmazkodik a Servas nemzetközileg elfogadott szabályaihoz,
e) aki érdeklődő, nyitott gondolkodású, előítéletektől mentes,
f) aki betöltötte a tizennyolcadik életévét.
Tag csak természetes személy lehet. 

4. A tagság formái:
	– vendéglátó,
	– nappali vendéglátó,
	– csak utazó.

5. A tagok jogai:
a) részt vehetnek az Egyesület tevékenységében és rendezvényein
b) az Egyesület minden tagját megilleti a közgyűlésen való részvétel és felszólalás joga, valamint a szavazati jog,
c) az Egyesület tagságának legalább egytizedét képviselő tagokat megilleti a rendkívüli közgyűlés összehívására irányuló kezdeményezés joga,
d) az Egyesület tisztségviselőjének bármely tag jelölhető és megvá-lasztható,
e) javaslatokat és indítványokat tehetnek, valamint panasszal fordulhatnak az Egyesület bármely szervéhez,
f) az Egyesület tagjainak joga van a társ egyesületek vendéglátó listáinak használatához és tagságát igazoló, utazáshoz szükséges bemutatkozó levélhez,
g) a tagok rendszeresen kapják az Egyesület körleveleit és a Servas újságokat.

6. Az egyesületi tagsággal járó jogok más személyre nem ruházhatók át. 

7. A Servas adatai bizalmasak, az adatok csak szervezeten belül ismerhetőek s csak a tagokat illeti meg használatuk. 

8. A tagok kötelességei:
a) az Egyesület alapszabályának betartása
b) az Egyesület céljai érdekében való tevékenykedés
c) mindenkor eleget tegyenek a vállalt tagdíjfizetési kötelezettségüknek.

9. A tagság megszűnése:
a) a tag egyoldalú kilépésével, mely szándékát az Elnökséggel írásban közli,
b) törlés útján, ha a tag az éves tagdíját az adott év május 31-ig nem fizette meg,
c) kizárás útján, ha a tag az Egyesület érdekeit veszélyezteti, az alapsza-bályt és a Servas nemzetközileg elfogadott szabályait súlyosan megsérti,
d) a tag halálával,
e) az Egyesület megszűnésével.

III. Az Egyesület szervezeti felépítése

1. Az Egyesület vezető szervei:
	– közgyűlés
	– elnökség
Az Egyesület legfőbb szerve a közgyűlés.
Az Egyesület legfőbb ügyintéző és képviseleti szerve az elnökség. 
Az Egyesület tisztségviselői a titkár, a titkárhelyettes és a vendéglátólista szerkesztője.
A fenti szerveken túl egyéb egyesületi szervek is létrehozhatóak.

– A Közgyűlés

1. Az alapszabály szerint összehívott közgyűlésen megjelent teljes jogú tagok összessége, az Egyesület legfelsőbb fóruma.

2. A közgyűlést évente egyszer össze kell hívni.

3. A közgyűlésen az Egyesület minden tagja részt vehet és szavazati joggal rendelkezik.

4. A közgyűlést az Elnökség hívja össze, melynek időpontjáról, helyéről és javasolt napirendjéről minden tagot legalább 15 nappal előbb értesít.

5. A közgyűlés
a.) megalkotja illetve módosítja az Egyesület alapszabályát,
b.) megválasztja és visszahívja az Egyesület tisztségviselőit,
c.) beszámoltatja az Egyesület tisztségviselőit és dönt beszámolójuk elfogadásáról,
d.) jóváhagyja az Egyesület éves költségvetésére vonatkozó tervezetet, illetve az annak végrehajtásáról szóló beszámolót,
e.) dönt az Egyesület föloszlásáról,
f.) dönt a kizárásról,
g.) elfogadja a közgyűlés napirendjét.

6. A közgyűlés az Egyesület tisztségviselőit titkos szavazással választja meg.

7. A közgyűlés akkor határozatképes, ha a szavazásra jogosult tagok több mint fele megjelent.

8. A közgyűlés határozatait egyszerű szótöbbséggel hozza.

9. Ha a szabályszerűen összehívott közgyűlés nem határozatképes, a harminc napon belül azonos napirendi pontokkal összehívott közgyűlés a megjelentek számára való tekintet nélkül határozatképes.

10. A közgyűlésen minden tagot egy szavazat illet meg. 

11. A két közgyűlés közötti időben az Elnökség bármikor rendkívüli közgyűlést hívhat össze, ha pedig ezt a tagok egytizede a cél megjelölésével írásban kéri, köteles összehívni.

12. A közgyűlésen az Elnökség egy tagja elnököl. 
13. A közgyűlésről jegyzőkönyvet kell készíteni, amelyet az elnök, a jegyző-könyvvezető és a közgyűlés által megbízott két tag ír alá. 

– Az Elnökség

1. Az Elnökség a közgyűlések közötti időszakban az Egyesület legfőbb irányító testülete.

2. Az Elnökség tagjai: 
	– titkár
	– titkárhelyettes
	– a vendéglátó lista szerkesztője.

3. Az Elnökség tagjait a közgyűlés választja három éves időtartamra. A tisztségviselők újraválaszthatóak és visszahívhatóak a közgyűlés többségi döntése alapján.

4. Az Elnökség hatásköre, feladatai:
a.) az Elnökség dönt minden olyan lényegesebb ügyben, amit az alapszabály nem utal kifejezetten a közgyűlés hatáskörébe,
b.) ellenőrzi a közgyűlés határozatainak végrehajtását,
c.) meghatározza az Egyesület ügyrendjét,
d.) javaslatot tesz a soronkövetkező közgyűlés napirendjére, intézkedik a napirendi pontok előkészítéséről,
e.) az Egyesület pénzügyeit intézi, százezer forint fölötti kiadás esetén az Elnökség két tagjának egyetértése szükséges,
f.) az Elnökség a munkáját a megbizatás időtartama alatt folyamatosan végzi,
g.) az Elnökség megbízza az interjúvolókat, akiknek feladata, hogy meggyőződjenek: az Egyesületbe belépni szándékozók rendelkeznek-e a tagság elnyerésének feltételeivel,
h.) az Elnökség dönt a külföldi vendéglátó listák felelősei, a vidéki koordinátorok, a Servas újság szerkesztője, a béketitkár személyéről,
i.) tartja a kapcsolatot a Nemzetközi Servasszal és a többi tagországgal,
j.) gondoskodik a magyar vendéglátó listák eljuttatásáról a többi Servas tagországhoz,
k.) a titkár az Egyesület legfőbb vezetője és képviselője, akadályoztatása esetén a titkárhelyettes látja el ezt a feladatot,
l.) az Elnökség évente köteles beszámolni végzett munkájáról és a gazdálkodásról a közgyűlés előtt.

IV. Az Egyesület gazdálkodása

1. Az Egyesület a jelen alapszabályban meghatározott célok megvalósítása érdekében gazdálkodik.

2. Az Egyesület céljainak elérése érdekében kivételesen és kizárólag másodlagosan gazdasági vállalkozási tevékenységet is folytathat.
3. A vállalkozásból származó gazdasági előnyöket az Egyesület céljainak érdekében kell felhasználni.

4. Az Egyesület  elkülönülten gazdálkodik és önálló bankszámlával rendelkezik.

5. A bankszámla feletti rendelkezési jog gyakorlására a mindenkori titkár és a titkárhelyettes együttesen jogosult.

6. Az Egyesület tartozásaiért saját vagyonával felel.

7. Az egyesületi vagyon: az Egyesület bevételei
a.) a befizetett tagdíjak
b.) támogatások, adományok és felajánlások
c.) esetleges gazdasági vállalkozási tevékenység eredménye
d.) minden egyéb olyan bevétel, amely az Egyesület cél szerinti tevékenysége során jelentkezik.

V. Záró rendelkezések

Azokban a kérdésekben, amelyekről jelen alapszabály nem rendelkezik, az 1989. évi egyesülési jogról szóló törvény és a Polgári törvénykönyv az irányadó.
Az Egyesület felett az Ügyészség gyakorol törvényességi felügyeletet.

Budapest, 2002. március 10.